钦定古今图书集成/理学汇编/文学典/第238卷 > 《郑樵通志》 > 《唐雅乐十二和曲》
## 钦定古今图书集成/理学汇编/文学典/第238卷 > 《郑樵通志》 > 《唐雅乐十二和曲》

《豫和》　以降天神，冬至祀圜丘，上辛，祁谷，孟夏雩，“季
秋享明堂，朝日、夕月，巡狩告于圜丘，燔柴告至，封祀
泰山，类于上帝”，皆以圜锺为宫，三奏，黄锺为角，太簇
为征，姑洗为羽，各一奏，文舞六成。五郊迎气，黄帝以
黄锺为宫，赤帝以函锺为征，白帝以太簇为商，黑帝
以南吕为羽，青帝以姑洗为角，皆文舞六成。

“《顺和》　以降地祇，夏至祭方丘，孟冬祭神州地祇，春
秋社，巡狩告社，宜于社，禅社首山”，皆以函锺为宫，太
簇为角，姑洗为征，南吕为羽，各三奏，文舞八成。望于
山川，以蕤宾为宫，三奏。

《永和》　以降人鬼，时享、禘祫，有事而告谒于庙，皆以
黄锺为宫，三奏。大吕为角，太簇为征，应锺为羽，各二
奏，文舞九成。祀先农，皇太子释奠，皆以姑洗为宫，文
舞三成。送神各以其曲一成。蜡兼天地人，以黄锺奏
《豫和》，蕤宾、姑洗、太簇奏《顺和》，无射、夷则奏《永和》，六均
皆一成以降神，而送神以《豫和》。

《肃和》　登高以奠玉帛于天神，以大吕为宫；于地祇，
以应锺为宫；于宗庙，以圜锺为宫；祀先农、释奠，以南
吕为宫；望于山川，以函锺为宫。

《雍和》：　凡祭祀以入俎，天神之俎，以黄锺为宫；地祇
之俎，以太簇为宫；人鬼之俎，以无射为宫；又以彻豆。
凡祭祀，俎入之后，接神之曲亦如之。

《寿和》　凡以酌献饮福，以黄锺为宫。

《太和》　以为行节，亦以黄锺为宫。凡祭祀，天子入门
而即位，与其升降，至于还次，行则作，止则止。其在朝
廷，天子将自内出，撞黄锺之锺，右五锺应，乃奏之。其
礼毕，兴而入，撞蕤宾之锺，左五锺应，乃奏之，皆以黄
锺为宫。

《舒和》　以出入二舞，及皇太子、王公群后、国老，若皇
后之妾御、皇太子之宫臣出入门，则奏之。皆以太簇
为商。

昭和　皇帝、皇太子以举酒。

《休和》　皇帝以饭，以肃拜三老，皇太子亦以饭，皆以
其月之律均。

正和　皇后受册以行。

《承和》，　皇太子在其宫，有会以行。若驾出，则撞黄锺，
奏《承和》。出太极门而奏《采齐》，至于嘉德门而止。其还
也亦然。

祖孝孙本梁《十二雅》以作十二和，故可采也。周太祖迎魏帝入关，平荆州，大获梁氏之乐，乃更为《九夏》之奏，皇帝出入奏《皇夏》，宾出入奏《昭夏》，蕃国客出入奏《纳夏》，有功臣出入奏《章夏》，皇后进羞奏《齐夏》，宗室会聚奏《族夏》，上酒宴乐奏《陔夏》，诸侯相见奏《骜夏》，虽曰本于成周宾揆之乐，抑亦取于梁氏《十二雅》。有其议而未能行，后复变更。大抵自两朝以来，祀飨之章，随时改易，任理不任音，任情不任乐，明乐之人不能主乐，主乐之司未必明乐，所行非所作，所作非所行。惟梁武帝自晓音律，又诏百司各陈所闻，帝自纠擿前违，裁成《十二雅》，付之大乐，自此始定。虽制作非古，而音声有伦，准十二律以法天之成数，故世世因之而不能易也。